CELEX: 32017R1980
Language: bg
Date: 2017-10-31 00:00:00
Title: Регламент (ЕС) 2017/1980 на Комисията от 31 октомври 2017 година за изменение на приложение III към Регламент (ЕО) № 2074/2005 по отношение на метод за откриване на паралитична отрова от черупчести мекотели (PSP) (Текст от значение за ЕИП. )

1.11.2017   
            
            
               BG
            
            
               Официален вестник на Европейския съюз
            
            
               L 285/8
            
         РЕГЛАМЕНТ (ЕС) 2017/1980 НА КОМИСИЯТА
   от 31 октомври 2017 година
   за изменение на приложение III към Регламент (ЕО) № 2074/2005 по отношение на метод за откриване на паралитична отрова от черупчести мекотели (PSP)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 11, точка 4 от него,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 18, точка 13, буква а) от него,
   като има предвид, че:
   
               (1)
            
            
               С Регламент (ЕО) № 854/2004 се определят специфични правила за организирането на официален контрол върху продуктите от животински произход, а с Регламент (ЕО) № 853/2004 се определят специфични изисквания по отношение на хигиенните правила за храните от животински произход. Мерките за прилагане на посочените регламенти по отношение на методите за изпитване за морски биотоксини са установени в приложение III към Регламент (ЕО) № 2074/2005 на Комисията (3).
            
         
               (2)
            
            
               В глава I, точка 2 от приложение III към Регламент (ЕО) № 2074/2005 се предвижда, че ако резултатите от метода за откриване на паралитична отрова в черупчести мекотели (PSP) са спорни, референтен метод трябва да е биологичният метод.
            
         
               (3)
            
            
               По време на тридесет и шестото заседание на комитета на Кодекс алиментариус по методите за анализ и вземането на проби (Будапеща, Унгария, 23 — 27 февруари 2015 г.) (4) беше потвърдено запазването на биологичния метод за изпитване в раздел I-8.6.2 от Кодекса като метод от тип IV (5).
            
         
               (4)
            
            
               Всички методи на Кодекса, включително методите от тип IV, могат да се използват единствено за контрол, инспекция и регулиране (Принципи за установяване на методи за анализ), а когато страните са съгласни, за решаване на спорове (Насоки за решаване на спорове относно резултати от анализи (аналитични изпитвания) (CAC/GL 70-2009), но не и като референтни методи.
            
         
               (5)
            
            
               Предвид факта, че метод от тип IV не може да се използва като референтен метод, от съществено значение е действащите правила на Съюза да се адаптират спрямо международните стандарти.
            
         
               (6)
            
            
               Като се има предвид, че т.нар. метод на Lawrence, както е публикуван в Официален метод 2005.06 на AOAC (паралитична отрова в черупчести мекотели), понастоящем се използва за откриването на съдържание на паралитична отрова в черупчести мекотели (PSP) в ядивните части на мекотелите, целесъобразно е той да се използва като референтен метод за откриването на тези токсини.
            
         
               (7)
            
            
               Поради това глава I от приложение III към Регламент (ЕО) № 2074/2005 следва да бъде съответно изменена.
            
         
               (8)
            
            
               За да могат държавите членки да адаптират своите методи към химичния метод, биологичният метод за изпитване може да продължи да се използва като референтен метод до 31 декември 2018 г.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Глава I от приложение III към Регламент (ЕО) № 2074/2005 се заменя със следното:
   
      „ГЛАВА I
      МЕТОД ЗА ОТКРИВАНЕ НА ПАРАЛИТИЧНА ОТРОВА В ЧЕРУПЧЕСТИ МЕКОТЕЛИ (PSP)
      
               
                  1.
               
               
                  Съдържанието на паралитична отрова в черупчести мекотели (PSP) в ядивните части на мекотелите (цялото тяло или отделни ядивни части) трябва да се открива съгласно биологичния метод за изпитване или какъв да е международно признат метод.
               
            
               
                  2.
               
               
                  Ако резултатите са спорни, референтният метод е т.нар. метод на Lawrence, както е публикуван в Официален метод 2005.06 на АОАС (паралитична отрова в черупчести мекотели).“
               
            
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.
   
   Той се прилага от 1 януари 2019 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 октомври 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 139, 30.4.2004 г., стр. 55.
   
      (2)  ОВ L 139, 30.4.2004 г., стр. 206.
   
      (3)  Регламент (ЕО) № 2074/2005 на Комисията от 5 декември 2005 г. за установяване на мерки за прилагане по отношение на някои продукти съгласно Регламент (ЕО) № 853/2004 на Европейския парламент и на Съвета и по отношение на организацията на официалния контрол съгласно Регламент (ЕО) № 854/2004 на Европейския парламент и на Съвета и Регламент (ЕО) № 882/2004 на Европейския парламент и на Съвета, за дерогиране от Регламент (ЕО) № 852/2004 на Европейския парламент и на Съвета и за изменение на Регламенти (ЕО) № 853/2004 и (ЕО) № 854/2004 (ОВ L 338, 22.12.2005 г., стр. 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Точка 56 от доклада.